### NN 107/2025 (30.7.2025.), Pravilnik o izmjenama i dopunama Pravilnika o načinu prikupljanja izvještaja, obavijesti i podataka od subjekata nadzora

MINISTARSTVO FINANCIJA

1533

Na temelju članka 79. stavka 3. Zakona o reviziji (»Narodne novine«, br. 127/17., 27/24., 85/24. i 145/24.) ministar financija donosi

PRAVILNIK

O IZMJENAMA I DOPUNAMA PRAVILNIKA O NAČINU PRIKUPLJANJA IZVJEŠTAJA, OBAVIJESTI I PODATAKA OD SUBJEKATA NADZORA

Članak 1.

U Pravilniku o načinu prikupljanja izvještaja, obavijesti i podataka od subjekata nadzora (»Narodne novine«, broj 53/19.) u članku 1. stavak 1. mijenja se i glasi:

»(1) Ovim Pravilnikom detaljnije se uređuje način prikupljanja izvještaja, obavijesti i podataka od ovlaštenih revizora, revizorskih društava i ostalih subjekata nadzora koji su određeni u članku 77. stavku 4. Zakona o reviziji (»Narodne novine«, br. 127/17., 27/24., 85/24. i 145/24., u daljnjem tekstu: Zakon), koje obuhvaća sadržaj izvještaja i obavijesti, vrstu podataka, pripremu i dostavljanje izvještaja, obavijesti, podataka i druge dokumentacije potrebne za provođenje posrednog nadzora, za planiranje i pripremu neposrednog nadzora te dostavljanje podataka sukladno Uredbi (EU) br. 537/2014 Europskog parlamenta i Vijeća od 16. travnja 2014. o posebnim zahtjevima u vezi zakonske revizije subjekata od javnog interesa i stavljanju izvan snage Odluke Komisije 2005/909/EEZ (tekst značajan za EGP) (SL L 158, 27. 5. 2014. u daljnjem tekstu: Uredba).«.

Članak 2.

U članku 2. stavku 1. riječi: »(EU) br. 537/2014« brišu se.

Članak 3.

U članku 3. stavku 5. točki 3. riječi i zarez iza riječi: »revizorski vježbenici« brišu se.

U točki 6. iza riječi: »ostalih revizorskih usluga« dodaje se zarez i riječi: »prihodima od provjere izvještaja o održivosti« a riječi: »članka 44. Zakona« zamjenjuju se riječima: »članaka 44. i 44.a Zakona«

Iza točke 8. dodaju se nove točke 9. i 10. koje glase:

»9. ukupan broj ugovora o provjeri izvještaja o održivosti zaključenih sa subjektima provjere izvještaja o održivosti u izvještajnom razdoblju, po kategorijama poduzetnika

10. broj izvještaja o provjeri izvještaja o održivosti koja je potpisao ovlašteni revizor koji obavlja provjeru izvještaja o održivosti«.

Dosadašnja točka 9. postaje točka 11.

U dosadašnjoj točki 9. koja postaje točka 11. iza riječi: »ostale revizorske usluge« dodaje se zarez i riječi: »usluge provjere izvještaja o održivosti«, a riječi: »člankom 54. stavka 7.« zamjenjuju se riječima: »člankom 54. stavkom 10.«.

Članak 4.

Članak 5. mijenja se i glasi:

»(1) Neovisno od podataka iskazanih u godišnjem upitniku iz članka 3. ovoga Pravilnika, revizorska društva i samostalni revizori obvezni su dostaviti Ministarstvu financija obavijesti, podatke i dokumentaciju na način i u rokovima u skladu sa Zakonom i, ako je to primjenjivo, Uredbom.

(2) Revizorska društva i samostalni revizori dostavljaju Ministarstvu financija sljedeće obavijesti i dokumentaciju:

1. sukladno članku 40. stavku 15. Zakona – obavijest o raskidu ugovora o reviziji i/ili ugovora o obavljanju provjere izvještaja o održivosti u roku od 15 dana od datuma raskida, uz detaljno obrazloženje razloga koji su doveli do raskida tog ugovora

2. sukladno članku 40. stavku 17. Zakona – obavijest o prvom sklapanju ugovora o reviziji i/ili ugovora o obavljanju provjere izvještaja o održivosti sa subjektom od javnog interesa bez odgode, nakon sklapanja ugovora, a najkasnije u roku od mjesec dana od sklapanja tog ugovora

3. sukladno članku 45. stavku 4. Zakona – obavijest ako revidirani subjekt ne omogući obavljanje zakonske revizije, drugih revizorskih usluga i/ili provjere izvještaja o održivosti u skladu s odredbama članka 45. stavaka 1. – 3. Zakona, bez odgode po nastupu otežavajućih okolnosti

4. sukladno članku 56. stavku 5. Zakona – obavijest o nemogućnosti revizora grupe da pregleda i ocijeni zakonsku reviziju koju je proveo revizor u trećoj zemlji ili ovlašteni revizor i subjekt za obavljanje revizije u trećoj zemlji ili revizorsko društvo za potrebe revizije grupe, bez odgode

5. sukladno članku 56.a stavku 5. Zakona – obavijest o nemogućnosti revizora grupe da pregleda i ocijeni provjeru izvještaja o održivosti koju je proveo revizor u trećoj zemlji ili ovlašteni revizor i subjekt za obavljanje revizije u trećoj zemlji ili revizorsko društvo za potrebe provjere konsolidiranog izvještaja o održivosti, bez odgode

6. sukladno članku 58.a stavku 7. Zakona – obavijest Ministarstvu financija prije izdavanja revizorskog izvještaja o imenu i prezimenu ovlaštenog revizora potpisnika revizorskog izvještaja koji obavlja zakonsku reviziju, a koje u skladu sa zakonom kojim se uređuje pravo na pristup informacijama ne mora biti otkriveno javnosti, ako bi takvo otkrivanje moglo prouzročiti neposrednu i značajnu prijetnju osobnoj sigurnosti ovlaštenog revizora, s razlozima neotkrivanja javnosti njegova potpisa, s priloženim predmetnim revizorskim izvještajem koji je potpisao isti ovlašteni revizor, bez odgode

7. sukladno članku 58.b stavku 7. Zakona – obavijest Ministarstvu financija prije izdavanja izvještaja o provjeri izvještaja o održivosti o imenu i prezimenu ovlaštenog revizora potpisnika izvještaja o provjeri izvještaja o održivosti koji obavlja provjeru izvještaja o održivosti, a koje u skladu sa zakonom kojim se uređuje pravo na pristup informacijama ne mora biti otkriveno javnosti, ako bi takvo otkrivanje moglo prouzročiti neposrednu i značajnu prijetnju osobnoj sigurnosti ovlaštenog revizora, s razlozima neotkrivanja javnosti njegova potpisa, s priloženim predmetnim izvještajem o provjeri izvještaja o održivosti koji je potpisao isti ovlašteni revizor, bez odgode

8. sukladno članku 59. Zakona i članku 13. Uredbe – obavijest o objavi godišnjeg izvještaja o transparentnosti na svojoj internetskoj stranici ili obavijest o objavi ažuriranog izvještaja, s navedenim datumom objave izvještaja, bez odgode

9. sukladno članku 60. stavku 3. Zakona – presliku police osiguranja od odgovornosti te obavijest o svakoj promjeni koja nastane tijekom osiguranja, u roku od osam dana od dana sklapanja police osiguranja ili nastale promjene tijekom osiguranja

10. sukladno članku 14. Uredbe – popis subjekata od javnog interesa koji su bili predmet revizije, prema prihodu koji su stekli od njih, a koji moraju biti podijeljeni u:

− prihode od zakonske revizije

− prihode od nerevizorskih usluga koje nisu usluge iz članka 5. stavka 1. Uredbe koje zahtijeva zakonodavstvo Europske unije ili Zakon

− prihode od nerevizorskih usluga koje nisu usluge iz članka 5. stavka 1. Uredbe koje ne zahtijeva zakonodavstvo Europske unije ili Zakon, najkasnije do 15. svibnja tekuće godine za zadnje razdoblje za koje se sastavljaju godišnji financijski izvještaji sukladno propisima.

(3) Subjekti nadzora dostavljaju obavijesti, podatke i dokumentaciju iz stavka 2. ovoga članka poštom na adresu Ministarstva financija, neposrednim uručenjem ili putem elektroničke komunikacije.«.

Članak 5.

U članku 6. stavku 7. u točki 1. iza riječi: »zakonske revizije« dodaju se riječi: »i/ili provjere izvještaja o održivosti«.

Točka 2. mijenja se i glasi:

»2. sukladnosti obavljanja zakonske revizije u odnosu na Zakon, Međunarodne revizijske standarde, prema definiciji iz članka 4. točka 24. Zakona, u slučaju provjere izvještaja o održivosti Standarda provjere izvještavanja o održivosti prema definiciji iz članka 4. točka 26. Zakona te na druga pravila revizorske struke«

U točki 3. riječi: »člankom 44. Zakona« zamjenjuju se riječima: »člancima 44. i 44.a Zakona«.

U točki 4. riječi: »unutarnje kontrole kvalitete« zamjenjuju se riječima: »unutarnjeg upravljanja kvalitetom«.

U točki 5. riječi: »članka 14. Zakona« zamjenjuju se riječima: »članaka 14. i 14.e Zakona«.

Članak 6.

U članku 8. stavku 1. riječi: »te u prostorijama Ministarstva financija« zamjenjuju se riječima: »ili u prostorijama Ministarstva financija«.

U stavku 7. iza riječi: »zakonske revizije« dodaju se riječi: »i/ili provjere izvještaja o održivosti«.

Članak 7.

U članku 9. stavci 1. i 2. mijenjaju se i glase:

»(1) Ako je u postupku provjere osiguranja kvalitete rada revizorskom društvu dana preporuka u skladu s člankom 91. Zakona u svrhu unaprjeđenja poslovanja i sustava unutarnjeg upravljanja kvalitetom ili smanjenja ili uklanjanja rizika kojima je ovlašteni revi­zor ili revizorsko društvo izloženo ili može biti izloženo u obavljanju svojih aktivnosti, revizorsko društvo je obvezno temeljem dane preporuke dostaviti Ministarstvu financija plan, rokove i dinamiku postupanja po preporuci, vodeći pri tome računa o razumnom roku za provedbu preporuka.

(2) Rok za provedbu preporuke o sustavu unutarnjeg upravljanja kvalitetom revizorskog društva koji obavlja zakonsku reviziju i/ili provjeru izvještaja o održivosti subjekata od javnog interesa ne može biti dulji od 12 mjeseci.«.

Članak 8.

U cijelom Pravilniku o načinu prikupljanja izvještaja, obavijesti i podataka od subjekata nadzora (»Narodne novine«, broj 53/19.) riječ: »izvješće« u određenom padežu zamjenjuje se riječju: »izvještaj« u odgovarajućem broju i padežu.

ZAVRŠNA ODREDBA

Članak 9.

Ovaj Pravilnik objavit će se u »Narodnim novinama«, a stupa na snagu osmoga dana od dana objave.

Klasa: 011-01/25-04/8
 Urbroj: 513-06-03-25-6
 Zagreb, 9. srpnja 2025.

Potpredsjednik
 Vlade Republike Hrvatske
 i ministar financija
 dr. sc. Marko Primorac, v. r.